搵緊第二個意思嘅話，請睇「**城堡 (搞清楚)**」。
英國溫莎堡（Windsor Castle）德國新天鵝堡（Neuschwanstein Castle）日本兵庫縣姬路城；日本係歐洲同中東以外少數傳統會起城堡嘅地區。
**城堡**（粵拼：sing4 bou2；英文：**castle**）係一種做咗防禦工事、起嚟俾皇室或者貴族住嘅建築物。喺定義上，一座建築物要算係城堡，佢要有齊「有防禦結構」同「起嚟俾皇室貴族住」呢兩個特徵先得－如果一座建築物有防禦結構、但唔係俾皇室貴族住嘅，噉佢係一座要塞（fortress；例：萬里長城），而另一方面，如果一座建築物係起嚟俾皇室貴族住、但冇防禦結構嘅，噉佢就會係一座宮殿（palace；例：紫禁城）。以英國嘅溫莎堡為例：呢座建築物由 12 世紀初開始，就有多位英倫嘅皇室人員喺入面住過，連英女王伊利沙伯二世（Elizabeth II）都有喺溫莎堡住過一排；另一方面，溫莎堡有用石頭起嘅城牆等嘅防衛結構，喺必要時，英國王室可以派士兵守喺入面，用座城堡做軍事用途－所以溫莎堡係一座城堡。

小史
--

### 起源

城堡係歐洲史重要嘅一環：歐洲城堡建築起源於公元 9 至 10 世紀；當時曾經覆蓋大半個西歐嘅加洛林帝國（Carolingian Empire）冧咗，搞到佢哋嘅領土分裂咗做好多細嘅王國；呢啲王國嘅皇室就紛紛起咗好多城堡，用城堡做軍事用途－城堡可以扮演軍事基地嘅角色，作為進攻嘅起點，同時又有防守作用，可以用嚟保護王國嘅領導人冇噉易受敵人侵襲；因為城堡同皇室成員之間嘅啦掕，城堡喺中世紀歐洲仲成為咗行政中心同權力嘅象徵，當時嘅皇室貴族往往會喺重要地點附近起城堡－「重要地點」可以係重要城市嘅中心、重點通道、肥沃土地、或者水源呀噉。呢點令城堡建築體現咗中世紀歐洲嘅軍事同權力情況。

### 設計史

喺設計同起城堡嘅過程裏面，「要點強化座城堡嘅防守」係一樣高深嘅學問。原始嘅城堡會用泥或者木起，但呢啲物料話噉快就俾更硬淨－更有利於防守－嘅石頭取代；城堡建築又可以運用天然嘅防禦，例如起喺難攻嘅山上面（例：新天鵝堡）；到咗 12 世紀尾同 13 世紀初，歐洲人有咗科學性嘅城堡防守建築法，好似係多咗運用城塔結構，等士兵可以由高處睇住有冇敵人進犯，又有多咗運用多層嘅同心（concentric）結構，進一步提高進攻嘅難度。另一方面，呢啲用嚟強化防守力嘅結構往往又可以攞埋嚟展示權力，例如起喺高山上令皇室人員可以由高處望落平民嗰度，加強「皇室人員高高在上」嘅氣氛。

### 沒落

城堡建築最後走向沒落：喺 15 世紀，槍炮火力變得愈嚟愈勁，開始能夠輕易噉打穿石牆，於是建築師開始度新橋想令城堡襟打啲，但佢哋啲新橋搞到城堡住起上嚟好唔舒服，皇室貴族開始唔再想住喺城堡入面，城堡建築就因而喺 16 世紀左右式微；喺 18 世紀及後，歐洲同美加等地嘅人仲有喺哥德復興（Gothic revival）等嘅時期貪得意起新嘅城堡，但係呢啲城堡經已唔會攞嚟做軍事用途。到咗廿一世紀，歐洲同美加等地嘅人好少可會起城堡，但啲人喺去歐洲旅行嗰陣，都興去觀賞吓當地嘅城堡，了解箇中嘅深厚歷史，而學術性建築學上亦有對城堡建築風格等嘅課題進行研究。

概論
--

由泰晤士河望嘅倫敦塔（Tower of London）里斯本聖若熱城堡（Castelo de São Jorge）英國和域城堡（Warwick Castle）
### 詞源

**Castle** 呢個英文字源自拉丁文嘅 **castellum**，而呢個字係 **castrum** 嘅指小，**castrum** 係指好多時做咗防禦工事、防守嚴密嘅古羅馬兵營，喺 11 世紀中諾曼征服英倫（Norman Conquest）嗰陣，征服者威廉（William the Conqueror）帶軍由法蘭西征服英倫，將呢個字帶入英文嗰度。

除咗英文，眾多歐洲語言入面嘅詞都受到 **castrum** 影響，例如古英文嘅 **castel**－指城鎮或者城堡、古法文嘅 **castel**－指城堡或者要塞、法文嘅 **château**－指城堡或者大屋、西班牙文嘅 **castillo**－指城堡或者要塞、葡萄牙文嘅 **castelo**－指城堡、同埋意大利文嘅 **castello**－指城堡... 呀噉。

### 定義

喺廿一世紀嘅學術性建築學上，城堡嘅定義係「一座私有、有防禦結構嘅住宅」：

* 「私有」嘅意思係話，一座城堡會由某啲人－通常係皇室或者貴族－擁有。好似係中東君士坦丁堡（Constantinople）或者安條克（Antioch）等地用圍牆圍住嘅城市噉，呢啲城市由一個社群嘅人擁有，而相比之下，城堡係中世紀歐洲封建社會嘅產物－土地由貴族親自擁有或者代皇室管，而擁有土地嘅貴族會將土地借俾佢哋嘅附庸，要班附庸幫佢哋做嘢（當兵或者幫手耕田等等），貴族會住喺城堡入面，擁有座城堡，用座城堡作為自己權力嘅象徵，好多時亦會喺城堡入面給予當兵嘅附庸軍事上嘅訓練。
* 「有防禦結構」嘅意思即係，一座城堡喺建築特點上會有某啲構造提升佢喺軍事上防衛嘅能力，城堡成日會有護城河等嘅構造，所以打起仗上嚟，擁有座城堡嘅貴族可以派兵守喺座城堡裏面，用座城堡做軍事用途。相比之下，（例如）紫禁城就係一座宮殿，而唔係城堡，因為紫禁城係就係俾皇室住，但紫禁城喺軍事上唔係一個防守力強嘅據點；而古代嘅北京係就係有城牆圍住，係一個有相當防守力嘅據點，但並唔係一座單一嘅建築物－所以「紫禁城」同「北京」呢兩樣事物都唔符合「城堡」嘅定義。

### 功能

對皇室貴族嚟講，城堡可以扮演多種功能，包括軍事、行政、同居住等。喺軍事上，城堡因為具有防禦結構而可以用於防守，而另一方面，如果一隊軍隊成功噉控制一座喺敵人地頭入面嘅城堡，佢哋就可以用座城堡做基地，並且持續噉進攻敵人嘅其餘領土。喺諾曼征服英倫嘅時候，征服者威廉一路侵佔英格蘭嘅土地，一路喺重要位置上起城堡，用城堡守住經已佔據咗嘅土地以及做下一波進攻嘅基地；喺 1066 年同 1087 年間，佢一路噉樣做，一路喺英格蘭起咗包括和域城堡（Warwick Castle）在內嘅 36 座城堡，令到俾佢征服咗嘅英格蘭人難以作反。

到咗中世紀尾，城堡建築因為功能改變，而起咗明顯嘅變化：當時軍事科技進步，槍炮火力變到愈嚟愈勁，城堡石牆頂唔順敵人嘅攻擊，而建築工程學上嘅限制令頂得順槍炮攻擊嘅城堡住起上嚟唔舒服；呢點歐洲嘅皇室貴族放棄攞城堡做軍事用途，而城堡主要變成居住嘅地方同權力嘅象徵（又有啲會將城堡攞嚟做監獄）；皇室貴族成日攞城堡做開貴族聚會嘅地方，所以當時嘅城堡建築就變成重視座建築物嘅美感同宏大，內部會有好靚嘅設施，俾皇室貴族喺入面好歎噉住同度假，不過呢個時期嘅城堡建築依然會保留少少防守性嘅結構（定義上算係城堡），等皇室貴族喺地方有低水平暴力事件嗰陣可以匿入城堡避難。

### 地區差異

睇埋：日本城堡
城堡嘅建築風格亦都會隨所在地區而有異，例如歐洲城堡同日本城堡（和製漢字：城；平假名：しろ；日羅：shiro）之間嘅對比噉：日本城堡喺定義上算係城堡，因為佢哋同歐洲嘅城堡一樣，起嚟俾貴族（大名）住、兼且具有軍事防禦構造；但歷史上，日本文化長期受中國（尤其係唐朝）影響，去到成 16 世紀先開始同歐洲人交流，所以日本城堡建築喺發展歷程上同歐洲城堡建築截然不同，具有好多東亞建築先有嘅特徵；例如一路直至 16 世紀為止，日本城堡（同歐洲城堡比）喺用料上明顯比較多木頭－呢點似十足典型嘅東亞建築。除此，歐洲唔同地區嘅城堡喺風格上都有異。

睇埋
--

* 歐洲文化
* 中世紀
* 堡壘
* 宮殿
* 皇族
* 貴族
* 日本城堡
* 童話

參考書
---

* Gravett, Christopher (1990), *Medieval Siege Warfare*, Oxford: Osprey Publishing, ISBN 0-85045-947-8
* Johnson, Matthew (2002), *Behind the Castle Gate: From Medieval to Renaissance*, London: Routledge, ISBN 0-415-26100-7
* Kenyon, J. (1991), *Medieval Fortifications*, Leicester: Leicester University Press, ISBN 0-7185-1392-4
* Mesqui, Jean (1997), *Chateaux-forts et fortifications en France* (French), Paris: Flammarion, ISBN 2-08-012271-1
* Monreal y Tejada, Luis (1999), *Medieval Castles of Spain (English ed.)*, Konemann, ISBN 3-8290-2221-2
* Pounds, N. J. G. (1994), *The Medieval Castle in England and Wales: A Social and Political History*, Cambridge: Cambridge University Press, ISBN 0-521-45828-5
* Thompson, M. W. (1991), *The Rise of the Castle*, Cambridge: Cambridge University Press, ISBN 0-521-37544-4

攷
-

1. 1 2 3 4  Johnson, Matthew (2002), *Behind the Castle Gate: From Medieval to Renaissance*, London: Routledge.
2. ↑  Mackworth-Young, Robin. (1992). *The History and Treasures of Windsor Castle*. Andover, UK: Pitkin.
3. ↑  Lepage, J. D. G. (2010). *Castles and fortified cities of Medieval Europe: an illustrated history*. McFarland.
4. ↑  Palmer, C. (1999). Tourism and the symbols of identity. *Tourism management*, 20(3), 313-321.
5. ↑  Light, D. (2007). Dracula tourism in Romania cultural identity and the state. *Annals of tourism research*, 34(3), 746-765.
6. ↑  Coulson, C. (1979). Structural symbolism in medieval castle architecture. *Journal of the British Archaeological Association*, 42(1), 73-101.
7. ↑  Cathcart King, David James (1988), *The Castle in England and Wales: an Interpretative History*, London: Croom Helm.
8. ↑  Creighton, Oliver; Higham, Robert (2003), *Medieval Castles*, Shire Archaeology. p. 6.
9. 1 2  Coulson, Charles (2003), *Castles in Medieval Society: Fortresses in England, France, and Ireland in the Central Middle Ages*, Oxford: Oxford University Press. p. 16.
10. ↑  Liddiard, Robert (2005), Castles in Context: Power, Symbolism and Landscape, 1066 to 1500, Macclesfield: Windgather Press Ltd. p. 15 - 17.
11. ↑  Herlihy, David (1970), The History of Feudalism, London: Humanities Press. p. xvii–xviii.
12. ↑  Friar, Stephen (2003), *The Sutton Companion to Castles*, Stroud: Sutton Publishing, p. 47.
13. ↑  Liddiard, Robert (2005), Castles in Context: Power, Symbolism and Landscape, 1066 to 1500, Macclesfield: Windgather Press Ltd. p. 18.
14. ↑  Stephens, W.B. (ed) (1969), "The castle and castle estate in Warwick", *A History of the County of Warwick*, 8. p. 452–475.
15. ↑  Duffy, Christopher (1979), *Siege Warfare: The Fortress in the Early Modern World 1494–1660*, London: Routledge & Kegan Paul. p. 23 - 25.
16. ↑  Liddiard, Robert (2005), Castles in Context: Power, Symbolism and Landscape, 1066 to 1500, Macclesfield: Windgather Press Ltd. p. 2, 6 - 7.
17. ↑  Cathcart King, David James (1983), *Castellarium Anglicanum: An Index and Bibliography of the Castles in England, Wales and the Islands*. *Volume I: Anglesey–Montgomery*, London: Kraus International Publications, pp. xvi–xvii.
18. ↑  Liddiard, Robert (2005), Castles in Context: Power, Symbolism and Landscape, 1066 to 1500, Macclesfield: Windgather Press Ltd. p. 2.
19. ↑  Turnbull, Stephen (2003), *Japanese castles 1540–1640*, Osprey Publishing. p. 5.
20. ↑  Turnbull, Stephen (2003), *Japanese castles 1540–1640*, Osprey Publishing. p. 4.
21. ↑  A Brief History of Scandinavian Architecture.

拎
-

* 維基同享中有關城堡嘅資源類